交難
作者：范成大
朝代：宋

paragraphs: 美一人兮巖之扃，珮璧月兮間珠星。
歲既單兮不圭幣，路巉絕兮遠莫致。
稼石田兮長饑，誰與此兮蓺之。
藉予玉兮雙瑴，先予絺兮五兩。
不萬一兮當此，託長風兮寄想。
長風兮無旁，吾媒乏兮鳳凰。
謂蘋若兮蒿艾，鳳告予兮以不祥。
恐青女兮行秋，奄銷歇兮衆芳。
搴芳華兮玉蕤，將以遺兮所思。
玉蕤兮霜露，所思兮未知。